
RAPORT DE SPECIALITATE
privind aprobarea modificării Contractului de delegare a gestiunii serviciilor publice de transport persoane în aria administrativ- teritorială a Asociației de Dezvoltare Intercomunitară "Societatea Metropolitană de Transport Timișoara" cu operatorul "Societatea de Transport Public Timișoara"
Având în vedere Referatul de aprobare a proiectului de hotărâre  nr. SC2022-21152/25.08.2022     a Primarului Municipiului Timişoara şi Proiectul de hotărâre privind aprobarea modificării Contractului de delegare a gestiunii serviciilor publice de transport persoane în aria administrativ- teritorială a Asociației de Dezvoltare Intercomunitară "Societatea Metropolitană de Transport Timișoara" cu operatorul "Societatea de Transport Public Timișoara". Facem următoarele precizări:
Prin HCLMT nr. 388/30.09.2008 s-a aprobat asocierea Municipiului Timişoara prin Consiliul Local, cu sediul în Bvd. C.D. Loga, nr. 1, jud. Timiş cu comuna Ghiroda, comuna Remetea Mare şi comuna Moşniţa Nouă în vederea înfiinţării asociaţiei "SOCIETATEA METROPOLITANĂ DE TRANSPORT TIMIŞOARA" în scopul dezvoltării intercomunitare a transportului public de persoane. 

Transportul public de persoane este o prioritate pentru Municipiul Timişoara atât din punct de vedere al siguranţei şi confortului călătorului cât şi al protecţiei mediului, respectiv al conceptului de mobilitate urbană.

Municipiul Timişoara a depus mai multe proiecte pentru accesarea de fonduri nerambursabile pe POR 2014-2020, Axa proioritară 4. Conform Ghidului Solicitantului, pentru anumite investiții asupra componentelor sistemelor de transport public local de călători puse la dispoziția operatorului de transport public, a fost necesar ca între autoritatea locală competentă (UAT/asociaţie de dezvoltare intercomunitară având ca scop serviciul de transport public de călători) şi operatorul de transport public, să se încheie şi să se prezinte un contract de servicii publice, în conformitate cu prevederile Regulamentului (CE) nr. 1370/2007, ale Legii nr. 51/2006 republicată, cu modificările şi completările ulterioare, precum şi ale Legii serviciilor de transport public local nr. 92/2007, cu modificările şi completările ulterioare. 

Potrivit Ghidului solicitantului pentru POR 2014-2020, în termen de maximum 1 an de la data intrării în vigoare a contractului de finanţare, solicitantul va prezenta contractul de servicii publice de transport (termen ce include hotărârea privind darea în administrare a furnizării serviciului), conform Regulamentului (CE) nr. 1370/2007.

Astfel, a fost încheiat Contractul de delegare cu nr. 1812/22.07.2020, contract care cuprinde toate Anexele prevăzute de legislaţia în vigoare la aceea dată. În conformitate cu prevederile Legii nr. 51/2006, s-a obţinut avizul Consiliului Concurenţei, precum şi avizul ANRSC nr. 811216/20.07.2020.

Serviciile publice de transport local fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul localităţilor sau al asociaţiilor de dezvoltare intercomunitară, sub controlul, conducerea sau coordonarea autorităţilor administraţiei publice locale şi de Ministerul Transporturilor în cazul transportului pe căile navigabile interioare, în scopul asigurării serviciilor publice de transport local. (art. 3 alin. 1 din Legea nr. 92/2007).

În conformitate cu prevederile art. 10 alin. (5) din Legea nr. 51/2006  privind serviciile comunitare de utilităţi publice, modificată şi completată, unităţile administrativ-teritoriale pot mandata asociaţiile de dezvoltare intercomunitară având ca scop serviciile de utilităţi publice, în condiţiile stabilite prin actul constitutiv şi statutul asociaţiei, să exercite, în numele şi pe seama lor, atribuţiile, drepturile şi obligaţiile prevăzute la art. 8 alin. (3), art. 9 şi art. 22 alin. (3) şi (4), cu excepţia celor prevăzute la art. 8 alin. (3) lit. b)-d), f)-h) şi art. 9 alin. (1) lit. d). Exercitarea atribuţiilor, drepturilor şi obligaţiilor prevăzute la art. 8 alin. (3) lit. a), d1), d2), i)-k), art. 9 alin. (2) lit. g), art. 27, art. 29 alin. (2) şi art. 30 alin. (5) este condiţionată de primirea în prealabil a unui mandat special din partea autorităţilor deliberative ale unităţilor administrativ-teritoriale membre ale asociaţiei. 
În acelaşi sens sunt si prevederile art. 17 alin. (1^1) din Legea nr. 92/2007 privind serviciile publice de transport persoane în unităţile administrativ-teritoriale, modificată şi completată, unităţile administrativ-teritoriale pot mandata asociaţiile de dezvoltare intercomunitară având ca scop serviciile publice de transport persoane, prin hotărâri ale autorităţilor deliberative, să exercite, pe seama şi în numele lor, atribuţiile prevăzute la alin. (1) lit. a), b), c), d), h), j), j1), l), m) şi p).

Astfel, prin Hotărârea nr. 419/25.07.2019, Consiliul Local al Municipiului Timişoara a aprobat mandatul special din partea autorităţii publice, atât pentru asociaţie cât şi pentru persoana împuternicită să reprezinte Consiliul Local al Municipiului Timişoara în Adunarea Generală a Asociaţiei, ca în numele şi pe seama Municipiului Timişoara, să realizeze toate atribuţiile prevăzute de legislaţia în vigoare în domeniul transportului de persoane prin curse regulate.


În conformitate cu prevederile legale în vigoare, Societatea Metropolitană de Transport Timișoara are dreptul de a încredința serviciul de transport public local de persoane unui operator economic (Societatea de Transport Public Timişoara SA) care demonstrează potențialul tehnic, financiar, organizatoric și care totodată, colaborează cu Asociația de Dezvoltare Intercomunitară "Societatea Metropolitană de Transport Timișoara" pentru realizarea obiectivelor și a scopului SMTT, în conformitate cu actele constitutive.

Conform prevederilor art. 30 alin. (2) lit. b) şi alin. (6) din Legea nr. 92/2007 a serviciilor de transport public local, coroborate cu prevederile art. 28 alin. (2) lit. b) din Legea nr. 51/2006 a serviciilor comunitare de utilităţi publice, contractul de delegare a gestiunii serviciilor de transport public local de persoane prin curse regulate, se atribuie direct operatorilor înfiinţaţi de unităţile administrativ-teritoriale, membre ale unei asociaţii de dezvoltare intercomunitară cu obiect de activitate serviciile de utilităţi publice. 


Societatea de Transport Public Timișoara SA a demonstrat capacitatea tehnică și managerială necesară prestării serviciului de transport la standarde europene.
Autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, coordonarea, monitorizarea şi controlul funcţionării serviciilor de utilităţi publice, precum şi în ceea ce priveşte crearea, dezvoltarea, modernizarea, administrarea şi exploatarea bunurilor proprietate publică sau privată a unităţilor administrativ-teritoriale, aferente sistemelor de utilităţi publice (art. 8 alin. (1) din Legea serviciilor comunitare de utilităţi publice nr. 51/2006).

Conform prevederilor art. 22 alin. (2) din Legea nr. 51/2006, gestiunea serviciilor de utilităţi publice se organizează şi se realizează în următoarele modalităţi: 
a) gestiune directă; b) gestiune delegată.

Raporturile juridice dintre operatorii serviciilor de utilităţi publice şi utilizatorii acestor servicii sunt reglementate de contractul de furnizare/prestare a serviciilor de utilităţi publice încheiat cu respectarea prevederilor contractului-cadru de furnizare/prestare a serviciilor de utilităţi publice, a prevederilor legale în vigoare, a regulamentelor serviciilor şi a caietelor de sarcini specifice acestora. (art. 23 alin. (2) din Legea nr. 51/2006 privind serviciile comunitare de utilităţi publice).

Potrivit art. 23 alin. (1) din Legea nr. 51/2006, raporturile juridice dintre unităţile administrativ-teritoriale sau, după caz, dintre asociaţiile de dezvoltare intercomunitară cu obiect de activitate serviciile de utilităţi publice şi operatori ori operatorii regionali, după caz, sunt reglementate prin:

a)hotărâri privind darea în administrare a furnizării/prestării serviciilor de utilităţi publice către operatorii de drept public prevăzuţi la art. 28 alin. (2) lit. a), respectiv contracte de delegare a gestiunii serviciilor de utilităţi publice către operatorii prevăzuţi la art. 28 alin. (2) lit. b), în cazul gestiunii directe;

b)contractele de delegare a gestiunii serviciilor de utilităţi publice, în cazul gestiunii delegate.

În cazul gestiunii delegate, punerea la dispoziţie a sistemelor de utilităţi publice, utilizate pentru furnizarea/prestarea serviciilor şi/sau activităţilor care fac obiectul delegării gestiunii, este parte intrinsecă a contractelor de delegare a gestiunii. Aceste sisteme se transmit operatorilor/operatorilor regionali spre administrare şi exploatare pe perioada delegării gestiunii, odată cu gestiunea propriu-zisă a serviciilor şi/sau a activităţilor delegate, în baza contractului de delegare a gestiunii (art. 24 alin. (2) din Legea nr. 51/2006).
Contractul de delegare a gestiunii serviciilor de utilităţi publice poate fi (art. 29, (8) din Legea nr. 51/2006): a)contract de concesiune de servicii; b)contract de achiziţie publică de servicii.

Contractul de delegare a gestiunii va fi însoţit în mod obligatoriu de următoarele anexe (art. 29, (10) din Legea nr. 51/2006):

a)caietul de sarcini privind furnizarea/prestarea serviciului;

b)regulamentul serviciului;

c)inventarul bunurilor mobile şi imobile, proprietate publică sau privată a unităţilor administrativ-teritoriale, aferente serviciului;

d)procesul-verbal de predare-preluare a bunurilor prevăzute la lit. c);

e)indicatori tehnici corelaţi cu ţintele/obiectivele asumate la nivel naţional.

Legea nr. 92/2007 a serviciilor publice de transport persoane în unităţile administrativ-teritoriale, la art. 21, 22 şi 23, prevede aceleaşi reglementări aşa cum sunt cele mai sus descrise.
Consiliul Local al Municipiului Timişoara, prin Hotărârea nr. 223/30.05.2006, a aprobat transmiterea în administrarea Regiei Autonome de Transport Timişoara a unor bunuri imobile care fac parte din Domeniul Public al municipiului Timişoara şi care asigură transportul urban, bunuri prevăzute în Anexa nr. 2 la hotărâre. 

Municipiul Timișoara se confruntă cu lipsa spațiilor pentru cultură și mai ales lipsa spațiilor cu capacitate mare ce pot găzdui evenimente sau expoziții de mari dimensiuni. Ca atare, Primăria Municipiului Timișoara intenționează implementarea unui proiect calitativ și îndeplinește principalul obiectiv de infrastructură culturală cuprins în Manualul de licitație – candidatura  Timişoara 2021, Capitală Europeană a Culturii (Bidbook TM 2021), la capitolul „Intervenții de infrastructură culturală”, acestea fiind obiective asumate în calitate de oraș - Capitală Europeană a Culturii 2021.

În Manualul de licitație – candidatura  Timişoara 2021, Capitală Europeană a Culturii (Bidbook TM 2021), la capitolul „Intervenții de infrastructură culturală”, „Centru pentru Artă, Tehnologie și Experiment” este principalul obiectiv asumate în calitate de oraș - Capitală Europeană a Culturii 2021. În vederea realizării acestui obiectiv au fost identificate cele două parcele din Timişoara str. Take Ionescu, nr. 56 şi nr. 58.

Având în vedere cele de mai sus şi ținând cont de lipsa de spații cu destinații culturale în Municipiul Timișoara, coroborată cu  obiectivele asumate prin Manualul de licitație – candidatura Timişoara 2021, Capitală Europeană a Culturii (Bidbook TM 2021), la capitolul „Intervenții de infrastructură culturală”, devenind obiective asumate în calitate de oraș - Capitală Europeană a Culturii 2021, s-a impune realizarea demersurilor necesare în vederea reabilitării clădirilor existente, a spațiului exterior și amenajarea interiorului în „Centru pentru artă, tehnologie și experiment” prin realizarea unui proiect de calitate.

Ca atare, prin HCLMT nr. 395/2019 s-a aprobat retragerea dreptului de administrarea a SOCIETĂȚII DE TRANSPORT PUBLIC TIMIȘOARA S.A. asupra bunurilor imobile din Timişoara, str. Take Ionescu, nr. 56 şi nr. 83. 
La data întocmirii Contractului de delegare, inclusiv a anexelor privind inventarul bunurilor mobile şi imobile, proprietate publică sau privată a unităţilor administrativ-teritoriale, aferente serviciului de transport public prin curse regulate, din eroare, au fost reitroduse bunurile din Timişoara, str. Take Ionescu, nr. 56 şi nr. 83.

Ca atare se impune modificarea Contractului de delegare cu nr. 1812/22.07.2020, în sensul eliminării unor bunuri din anexele contractului (anexa 4.1.a şi anexa 4.1.b. la Contract), respectiv:

* Imobilul situat în Timişoara, bdul. Take Ionescu, nr. 83 Timișoara, jud. Timiş, cuprinde următoarele bunuri: clădire depou tramvaie (cu nr. de inventar 19259); clădire pt dispeceri (cu nr. de inventar 19260).


*Imobilul situat în Timişoara, bdul. Take Ionescu, nr. 56-58 Timișoara, jud. Timiş, cuprinde următoarele bunuri: instalaţie de gaz metan (cu nr. de inventar 19302); imprejmuire exterioară (cu nr. de inventar 19293); cos de fum – centrală termică (cu nr. inventar 19299); imprejmuire mixtă (cu nr. inventar 19292); clădire pentru turnătorie (cu nr. inventar 19283); drum in incintă (cu nr. inventar 19300); construcţii pentru telecomunicaţii (cu nr. inventar 19298); conducte pentru alimentare cu apă cu presiune 2AT (cu număr inventar 19294); conducte pentru alimentare cu apă cu presiune până 2A (cu număr inventar 19295); conductă alimentare cu apă şi canalizare (cu număr inventar 19297); căi de acces la ateliere reparaţii (cu nr. inventar 19301); ateliere întreţinere şi revizii (cu număr inventar 19284); constructie centrala termica (cu număr inventar 19280);  clădire pt. ventilator şi polizor turnătorie (cu număr inventar 19286); clădire pt vopsitorie (nr. de inventar 19282); clădire administrativă (nr. de inventar 19285); clădire administrativă (nr. de inventar 19276); clădire post trafo (nr. de inventar 19287); clădire pt baie (nr. de inventar 19291).
Având în vedere prevederile legale în vigoare privind serviciile comunitare de utilităţi publice, precum şi cele prezentate mai sus, considerăm că sunt întrunite condiţiile pentru a supune spre aprobarea C.L.M. Timişoara:

·  modificarea Contractul de delegare a gestiunii serviciilor publice de transport persoane în aria administrativ- teritorială a Asociației de Dezvoltare Intercomunitară "Societatea Metropolitană de Transport Timișoara" cu Operatorul "Societatea de Transport Public Timișoara", în sensul eliminării unor bunuri din anexele contractului (anexa 4.1.a şi anexa 4.1.b. la Contract), potrivit Anexei, care face parte integrantă din hotărâre.
· Actul adiţional la Contractul de delegare cu nr. 1812/22.07.2020 urmează a fi încheiat de către Asociaţia de Dezvoltare Intercomunitară "SOCIETATEA METROPOLITANĂ DE TRANSPORT TIMIŞOARA" în termen de 10 zile de la data comunicării hotărârii şi va fi transmis în copie ,,conformă cu originalul” instituţiei noastre în maxim 3 zile de la data încheierii lui.

